หักค่าเสื่อมฯ 2 เท่า
โดย...สมชาย&nbsp; ชูเกตุ
27 พ.ค. 2559

โดย...สมชาย  ชูเกตุ
บริษัทหรือห้างหุ้นส่วนนิติบุคคลที่เสียภาษีเงินได้นิติบุคคลจากฐานกำไรสุทธิ  การคำนวณกำไรสุทธิต้องเป็นไปตามเงื่อนไขมาตรา 65 ทวิ และ 65  ตรี แห่งประมวลรัษฎากร  รายจ่ายบางประเภทหักได้ทั้งหมดในรอบระยะเวลาบัญชีนั้น แต่รายจ่ายบางประเภทให้ทยอยหักตามรอบระยะเวลาบัญชี  ไม่สามารถหักเป็นรายจ่ายทั้งก้อนครั้งเดียวได้
ทรัพย์สินที่ซื้อมาใช้ในกิจการ  หากมีอายุการใช้งานเกินกว่า  1  รอบระยะเวลาบัญชี  บริษัทต้องทยอยหักรายจ่าย โดยใช้วิธีการหักค่าสึกหรอและค่าเสื่อมราคาตามที่กฎหมายกำหนด
ทรัพย์สินที่นำมาหักค่าเสื่อมฯ ต้องเป็นทรัพย์สินของบริษัท แต่ทรัพย์สินที่บริษัทเช่าซื้อหรือซื้อผ่อนชำระที่กรรมสิทธิ์ในทรัพย์สินยังเป็นของผู้ให้เช่าซื้อหรือผู้ขายผ่อนชำระ  บริษัทที่เช่าซื้อหรือซื้อผ่อนชำระสามารถนำมาหักค่าเสื่อมฯ ได้
จำนวนปีที่หักค่าเสื่อมฯ ต้องไม่น้อยกว่า 100 หารด้วย  อัตราร้อยละที่กำหนดตามพระราชกฤษฎีกาออกตามความในประมวลรัษฎากร ว่าด้วยหักค่าสึกหรอและค่าเสื่อมราคาของทรัพย์สิน ฉบับที่ 145 จำนวนปีที่ใช้หักอาจมากกว่าที่กล่าวมาได้ และการหักค่าเสื่อมฯ ต้องหักทุกปีติดต่อกัน ไม่สามารถเว้นปีได้
สำหรับมูลค่าต้นทุนของทรัพย์สินที่นำมาคิดคำนวณค่าเสื่อมฯ นั้น ไม่ใช่เฉพาะราคาทรัพย์สินเท่านั้น ค่าใช้จ่ายต่างๆ ที่เกิดขึ้น เช่น ค่าขนส่ง ดอกเบี้ยจากการเช่าซื้อ ค่าติดตั้ง เป็นต้น ให้นำมารวมเป็นมูลค่าต้นทุนของทรัพย์สินนั้น
รัฐบาลมีนโยบายส่งเสริมการลงทุนในประเทศของบริษัท เพื่อกระตุ้นระบบเศรษฐกิจในระยะสั้นเพิ่มขึ้น รวมทั้งช่วยเพิ่มขีดความสามารถในการแข่งขันของประเทศในระยะยาว  จึงได้ออกกฎหมายให้ทรัพย์สินบางประเภท  หักค่าเสื่อมฯ ได้  2  เท่า  (พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร  ฉบับที่ 604  และประกาศอธิบดีกรมสรรพากร เกี่ยวกับภาษีเงินได้ ฉบับที่  266) ทั้งนี้ ต้องเป็นเงินได้ที่ได้จ่ายเพื่อการลงทุนหรือการต่อเติม เปลี่ยนแปลง ขยายออก หรือทำให้ดีขึ้นซึ่งทรัพย์สินมิใช่เป็นการซ่อมแซมให้คงสภาพเดิม เป็นรายจ่ายที่ได้จ่ายตั้งแต่วันที่ 3  พ.ย. 2558-31 ธ.ค. 2559  และต้องเป็นทรัพย์สิน ดังนี้
l เครื่องจักร ส่วนประกอบ อุปกรณ์ เครื่องมือ เครื่องใช้ เครื่องตกแต่ง และเฟอร์นิเจอร์
l โปรแกรมคอมพิวเตอร์
l ยานพาหนะที่จดทะเบียนในราชอาณาจักรตามกฎหมายว่าด้วยยานพาหนะนั้นๆ แต่ไม่รวมถึงรถยนต์นั่งหรือรถยนต์โดยสารที่มีที่นั่งไม่เกิน 10 คน ตามกฎหมายว่าด้วยพิกัดอัตราภาษีสรรพสามิต ที่มิใช่ได้มาเพื่อนำออกให้เช่า
l อาคารถาวร แต่ไม่รวมถึงที่ดินและอาคารถาวรที่ใช้เพื่อการอยู่อาศัย
ทรัพย์สินข้างต้น  ต้องมีลักษณะไม่เคยผ่านการใช้งานมาก่อน  ได้ทรัพย์สินนั้นมาและอยู่ในสภาพพร้อมใช้การได้ภายใน  31  ธ.ค. 2559  ต้องอยู่ในราชอาณาจักร (เว้นแต่ยานพาหนะ) ไม่เป็นทรัพย์สินที่ได้รับสิทธิประโยชน์ทางภาษีตามพระราชกฤษฎีกาที่ออกตามความในประมวลรัษฎากร ไม่ว่าทั้งหมดหรือบางส่วน และไม่เป็นทรัพย์สินที่นำไปใช้ในกิจการที่ได้รับยกเว้นภาษีเงินได้นิติบุคคลตามกฎหมายว่าด้วยการส่งเสริมการลงทุน ไม่ว่าทั้งหมดหรือบางส่วน
การหักค่าสึกหรอและค่าเสื่อมราคาทรัพย์สิน 2 เท่า ต้องเป็นไปตามที่กฎหมายกำหนดข้างต้น สวัสดีครับ